На основу члана 60. Закона о музејској делатности ("Службени гласник РС", бр. 35/21 и 96/21), члана 17. став 4. и члана 24. став 2. Закона о Влади ("Службени гласник РС", бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Министар културе и информисања доноси

**ПРАВИЛНИК**
 **О БЛИЖИМ УСЛОВИМА, НАЧИНУ ФУНКЦИОНИСАЊА, ПОВЕЗИВАЊА И ВОЂЕЊА ЈЕДИНСТВЕНОГ ИНФОРМАЦИОНОГ СИСТЕМА ЗА МУЗЕЈЕ**

**(„Службени гласник РС“, број 48/22)**

**Члан 1.**

Овим правилником прописују се ближи услови, начин функционисања, повезивања и вођења Јединственог информационог система за музеје у Републици Србији (у даљем тексту: Јединствени информациони систем).

**Члан 2.**

Јединствени информациони систем је систем стандардизованих софтверских решења намењен свакодневном раду музејских стручњака на пословима обраде података о музејској грађи.

**Члан 3.**

Јединствени информациони систем администрира музеј који ће одредити министарство надлежно за културу (у даљем тексту: Министарство).

Музеји из мреже музеја у циљу чувања, коришћења и презентације музејске грађе, за обраду података у електронској форми користе имплементирана стандардизована софтверска решења.

**Члан 4.**

Музеји из мреже музеја:

1) обезбеђују неопходну информационо-комуникациону технологију;

 2) одређују музејске стручњаке надлежне за унос и верификацију података - администратори;

3) редовно уносе обавезне податке о музејском предмету;

4) одређују кориснике односно лица која имају приступ Јединственом информационом систему, без могућности уноса и измене података.

**Члан 5.**

За функционисање имплементираних софтверских решења музеји из мреже музеја извршавају и омогућавају:

1) редовно уношење података о постојећим предметима и новопристиглим предметима у својим збиркама;

2) активну контролу квалитета уноса података;

3) континуирану допуну података у складу са актуелним истраживањима и кроз стално праћење струке;

4) доступност података јавности дефинишући моделе и нивое приступа.

**Члан 6.**

У циљу функционисања Јединственог информационог система музеји из мреже музеја:

1) инсталирају Јединствени информациони систем у својим установама;

2) достављају податке Централној установи;

3) прате и примењују све промене у циљу унапређења система која пропише Министарство.

**Члан 7.**

Централни регистар је регистар покретних културних добара - музејских предмета за територију Републике Србије.

Централни регистар води централна установа.

**Члан 8.**

Централни регистар настаје преузимањем метаподатака о музејском предмету из дигиталног инвентарног картона.

Метаподаци из става 1. овог члана су структурирани подаци утврђени правилником који прописује садржај и начин вођења документације о музејској грађи.

Централна установа обезбеђује доступност података јавности дефинишући моделе и нивое приступа.

**Члан 9.**

Овај правилник ступа на снагу осмог дана од дана објављивања у "Службеном гласнику Републике Србије".